नील पर्वत से मां कामाख्या के दर्शन करके लौटते वक्त हमलोग फैंसी बाजार जाने वाली बस में चढ़े। दोपहरी गहरा गई थी। इसलिए अब भोजन करने की इच्छा थी। मंदिर परिसर में हमें गुवाहाटी के एक मारवाड़ी भाई मिले थे। उनसे हमने गुवाहाटीके के शाकाहारी भोजनालयों के बारे में पूछा था। ज्यादातर मारवाड़ी लोग शाकाहारी होते हैं इसलिए उन्हें इसके बारे में ज्यादा पता होता है। उन्होंने हमें फैंसी बाजार में तीन शाकाहारी भोजनालयों के बारे में बताया था। जयश्री की रसोई, गोपाल महाराज (गल्ला पट्टी में) और जेबीएस घाट के किनारे। हम इन तीनों में से कहीं एक जगह जा सकते थे इसलिए जय श्री की रसोई ही जाना तय किया।